Dôvodová správa
Všeobecná časť
Návrh vyhlášky Ministerstva zdravotníctva Slovenskej republiky, ktorou sa mení a dopĺňa vyhláška Ministerstva zdravotníctva Slovenskej republiky č. 422/2011 Z. z. o podrobnostiach farmako-ekonomického rozboru lieku v znení vyhlášky č. 177/2021 Z. z. (ďalej len „návrh vyhlášky“), sa predkladá ako iniciatívny materiál v súvislosti s pripravovanou novelou zákona č. 363/2011 Z. z. o rozsahu a podmienkach úhrady liekov, zdravotníckych pomôcok a dietetických potravín na základe verejného zdravotného poistenia a o zmene a doplnení niektorých zákonov v znení neskorších predpisov (ďalej len „zákon č. 363/2011 Z. z.“) a so skúsenosťami z aplikačnej praxe po vzniku Národného inštitútu pre hodnotu a technológie v zdravotníctve (ďalej len „NIHO“).
Platná vyhláška č. 422/2011 Z. z. upravuje obsahové a metodické náležitosti farmako-ekonomického rozboru lieku predkladaného v procese kategorizácie liekov. Zo spoločenského a ekonomického hľadiska ide o kľúčový podklad na posúdenie nákladovej efektívnosti lieku a vplyvu na rozpočet verejného zdravotného poistenia. Z právneho hľadiska vyhláška po nadobudnutí účinnosti pripravovanej novely zákona č. 363/2011 Z. z. nebude v niektorých častiach zodpovedať novej zákonnej úprave, najmä pokiaľ ide o pojem relevantný komparátor a spôsoby preukázania nákladovej efektívnosti. V aplikačnej praxi sa zároveň ukázala potreba spresniť požiadavky na preukázanie klinického prínosu, na analýzu citlivosti a na posúdenie štrukturálnej a metodickej neistoty.
Cieľom návrhu vyhlášky je zabezpečiť terminologický a vecný súlad s zákonom č. 363/2011 Z. z. a vytvoriť primeraný legislatívny rámec pre aktuálne metodické požiadavky na farmako-ekonomické hodnotenie. Návrh premieta skúsenosti z hodnotiacej a rozhodovacej praxe NIHO a medzinárodne uznávané metodické štandardy. Zásah do práv adresátov spočíva predovšetkým v spresnení povinností držiteľa registrácie pri príprave farmako-ekonomického rozboru; tento zásah je primeraný účelu úpravy, ktorým je predvídateľné, overiteľné a jednotné posudzovanie liekov hradených z verejného zdravotného poistenia.
Predmetom návrhu vyhlášky je najmä úprava preukazovania klinického prínosu liečby aj na základe sekundárnych ukazovateľov účinnosti a ukazovateľov bezpečnosti, zosúladenie úpravy porovnania nákladov s pojmom relevantný komparátor, zníženie diskontnej sadzby z 5 % na 3,5 % ročne, zavedenie povinnosti vykonať analýzu scenárov, spresnenie analýzy citlivosti o pravdepodobnostnú analýzu citlivosti, umožnenie preukázania účinnosti a bezpečnosti aj nepriamymi porovnaniami a vypustenie požiadavky na uvádzanie výšky úhrady lieku v iných členských štátoch Európskej únie. Návrh bližšie upravuje určenie relevantného komparátora, vrátane lieku hradeného na základe výnimky, lieku kategorizovaného podľa § 7 ods. 5 zákona č. 363/2011 Z. z. a očakávaného relevantného komparátora. Súčasťou návrhu je zaradenie metodickej príručky a šablóny farmako-ekonomického rozboru ako príloh vyhlášky.
Navrhované zmeny prispejú k vyššej transparentnosti a predvídateľnosti požiadaviek na farmako-ekonomické hodnotenie, k zvýšeniu kvality predkladaných farmako-ekonomických rozborov a k jednotnejšiemu uplatňovaniu metodických požiadaviek v procese hodnotenia liekov. Návrh sa vykoná jeho vyhlásením v Zbierke zákonov Slovenskej republiky a následným uplatňovaním v konaniach o kategorizácii liekov.
Návrh vyhlášky je v súlade s Ústavou Slovenskej republiky, ústavnými zákonmi a nálezmi Ústavného súdu Slovenskej republiky, inými zákonmi a ostatnými všeobecne záväznými právnymi predpismi Slovenskej republiky, s právom Európskej únie a s medzinárodnými zmluvami, ktorými je Slovenská republika viazaná. Návrh vyhlášky osobitne nadväzuje na zákon č. 363/2011 Z. z. a nie je v rozpore s medzinárodnými dokumentmi, ktorými je Slovenská republika viazaná v oblasti verejného zdravotného poistenia a hodnotenia zdravotníckych technológií.
Návrh vyhlášky nie je predmetom vnútrokomunitárneho pripomienkového konania, keďže nejde o technický predpis podľa osobitného predpisu upravujúceho poskytovanie informácií v oblasti technických predpisov a predpisov o normách.
Návrh vyhlášky nemá vplyv na rozpočet verejnej správy, životné prostredie, informatizáciu spoločnosti, služby verejnej správy pre občana, manželstvo, rodičovstvo a rodinu. Návrh vyhlášky má pozitívne a negatívne vplyvy na podnikateľské prostredie a pozitívne sociálne vplyvy.
Dátum nadobudnutia účinnosti sa navrhuje na 1. decembra 2026 tak, aby sa zabezpečila legisvakancia a čo najskoršie zosúladenie s novelou zákona č. 363/2011 Z. z.
